Anno Domini millesimo ducentesimo quinquagesimo quinto statuta sunt haec apud Cistercium tempore Capituli generalis.  1  Licet Summus Pontifex largifluae bonitatis suae consilio gratiam suam circa Ordinem universum in hoc duxerit ampliandam ut abbates cum suis subditis in illis casibus, in quibus excommunicatio seu irregularitas contrahitur, absolvere et dispensare valeat, dummodo tales non sint, ut propter ipsorum enormitatem merito sit ad Sedem Apostolicam recurrendum, consulitur et iniungitur abbatibus Ordinis universi, ne huius occasione gratiae, in casibus dubitabilibus de facili, et non nisi de bonorum consilio cum suis dispensent subditis, ne forte oblatam Ordini gratiam amittere contingat, concessis abutendo. Ipsi vero abbates, si huiusmodi absolutione seu dispensatione indigeant, nisi magna et evidenti necessitate et periculo, dioecesanos suos super hoc adire de facili non praesumant.  2  Cum reverendissimus et sanctissimus pater noster dominus Papa Alexander IV orationes speciales dignanter duxerit requirendas, petitioni suae digna cum devotione et reverentia assurgendo statuit et ordinat Capitulum generale, ut nomen ipsius in missae canone conscribatur et nominetur, et in missa quotidiana de Beata Virgine et in illa etiam quae dicitur pro defunctis, collecta dicatur assidue *Deus fidelium omnium* pro eodem et nominetur in ea et nihilominus post eius obitum anniversarium fiat per nostrum Ordinem in conventu et pro eo celebrent universi, orationes autem generales, quae tam pro ipso domino Papa quam pro statu Ecclesiae antea per nostrum Ordinem dicebantur, statuit et ordinat Capitulum generale in suo robore permanere ut videlicet ad missam quotidianam in conventu dicatur psalmus *Deus venerunt gentes*, et inter collectas alias quae sequuntur pro domino Papa, prima collecta dicatur specialis et nominetur ibidem ; *Salve Regina* dicatur post Completorium, et omni sexta feria fiat processio per claustra more consueto.  3  Cum frequens relatio Capituli generalis auribus inculcetur super hoc quod patres abbates, ad sussurationes et detractiones malorum, non sive gravi animarum periculo, praecipitanter et nimis de facili ad depositionem filiorum abbatum procedant, de cetero damnabili temeritate procedere patres abbates non praesumant, et eorum cessiones sine magna necessitate et causa rationabili ullatenus admittant, ne huiusmodi damnosa facilitas deponendi vel absolvendi abbates transeat in abusum ; qui vero iniuste deposuerint, depositionis recipiat talionem.  4  Cum Summus Pontifex ad honorem Ecclesiae sanctae Dei pro festo beati Dominici confessoris Ordinis Praedicatorum institutoris et beati Petri martyris eiusdem [Ordinis] per Ordinem universum faciendo, devotis precibus, exhortationibus et mandatis dignatus sit aures Capituli generalis propulsare, tantisque precibus preces suas addiderit dominus Hugo tituli sanctae Sabinae presbyter cardinalis, amicus Ordinis specialis, statuit et ordinat Capitulum generale ut festum beati Dominici confessoris die suo cum XII lectionibus et una missa tantum fiat per Ordinem universum, et fiat de eo sicut de beato Hieronimo ; festum vero beati Petri martyris eiusdem Ordinis fiat similiter cum una missa et XII lectionibus tertio kalendas maii. Sed quoniam dies illa officium beati patris nostri Roberti, primi Cistercii abbatis, occupat, fiat festum beati Petri martyris die precedente, et de eo fiat sicut unius martyris non pontificis.  5  Auctoritate Capituli generalis praecipitur omnibus abbatibus, quibus auctoritate ipsius Capituli generalis querelae Ordinis nostri committuntur, ut querelas ipsas infra annum a die susceptionis mandati praedicti Capituli generalis studeant quantocius et melius potuerint terminare, alioquin tamen qui hoc facere non potuerint, intimare procurent Capitulo generali et nihilominus interim omnem adhibeant operam et efficaciter elaborent qualiter querelae illae quantocius poterit commode finem debitum sortiantur ; in causis autem Ordinis de plano et sine iudiciali strepitu procedatur.  6  Cum filiatio fratrum de Calatravia ad domum Morimundi non solum diuturna temporis praescriptione, verum etiam ad petitionem Capituli generalis iam apostolica gratia confirmata pleno iure pertinere noscatur, universis abbatibus et personis Ordinis districtius inhibetur ne per alicuius litterae impetrationem seu consilium vel auxilium apponendo aliquid attentare praesumant, per quod dictae domus Morimundi turbetur possessio ; quod si qui ausu temerario praesumpserint, sciant se sententiae conspiratorum subiacere.  7  Praecipitur a Capitulo generali ut reverendo patri nostro et praecipuo Ordinis protectori I[ioanni] tituli Sancti Laurentii in Lucina presbytero cardinali reddatur plenarium servitium et anniversarium suum post eius obitum solemniter in conventu in qualibet nostri Ordini abbatia et pro eo celebrent universi.  8  Petitio domini Nicolai, Pragensis episcopi, qui devote pro se orare petiit a Capitulo generali exauditur in hunc modum, quod inter familiares Ordinis computetur et in rotulo conscribatur annis singulis in Capitulo generali recitandus, in vita sua pariter et in morte.  9  Petitio dominae comitissae Flandriae de anniversario post eius obitum in conventu pro ipsa solemniter faciendo, exauditur ; et nihilominus pro ipsa et liberis eiusdem et statu terrae sua dicatur una missa de Beata Virgine a singulis sacerdotibus per Ordinem universum.  10  Conceditur abbati de Columba propter multa incommoda quae diu in temporalibus sustinuit, ut hospites per quinquennium minime recipere teneatur ; idem conceditur abbati de Rupibus per triennium et similiter abbati Vallis lucentis per biennium.  11  Inspectio abbatiarum monachorum Sancti Severi et Sancti Benedicti de Fanali quas abbas de Castamola petit incorporari Ordini, Sanctae Mariae de Strata, et de Bronedab abbatibus committitur in plenaria Ordinis potestate ut ad loca personaliter accedentes, pensatis omnibus, etc., et sint filiae abbatiae de Castamola. Abbas de Locedio hoc eis denuntiet, et quid inde, etc.  12  Inspectorum qui dati sunt anno praeterito a Capitulo generali pro abbatia Sanctae Mariae de Strata, Bononiensis dioecesis, iurisdictio in suo robore perseveret, donec negotium finem debitum sortiatur.  13  Inspectio loci, ad quem petit abbas Sanctae Mariae de Rint transferri abbatiam suam, committitur de Luca et de Portu Sanctae Mariae abbatibus in plenaria Ordinis potestate ut ad locum, etc., et quid inde, etc.  14  Inspectio loci, ad quem petunt transferri moniales de Leyme, committitur de Bona cumba et de Bona valle rutinensis abbatibus ut ad locum et quid inde, etc.  15  Inspectio loci, in quo intendit dominus de Montiniaco fundare abbatiam monachorum Ordinis nostri, committitur de Alpibus et de Sancto Urbano abbatibus qui ad locum, etc., et quid inde etc., et sit filia Altaeripae.  16  Inspectio hospitalis Sancti Viti, Pennensis dioecesis, quod nostro petiit Ordini incorporari, de Falera et de Sancto Sebastiano abbatibus committitur in plenaria Ordinis potestate qui ad locum, etc., et sit filia Sancti Anastasii de Urbe, et quid inde, etc.  17  Inspectio loci, in quo volunt aedificare abbatiam monachorum nobiles viri marchiones Brandeburgenses, de Cenna et de Dombrolant abbatibus committitur in plenaria Ordinis potestate qui ad locum, etc. et quid inde, etc. et sit filia de Lentuya.  18  Inspectio loci, ad quem petit transferri abbatiam suam abbatissa de Alni fauce Sanctae Crucis, Sancti Salvatoris, Sancti Pantaleonis committitur abbatibus in plenaria Ordinis potestate qui ad locum, etc., et quid inde, etc.  19  Inspectio loci, ad quem petit transferri comes de Wriburez abbatiam monialium de Rinthach, de Porta Coeli et de Aurora abbatibus committitur in plenaria Ordinis potestate qui ad locum, et quid inde, etc.  20  Querela abbatis de Esron super iniqua sententia contra ipsum lata super filiatione abbatiae de Dragon, sicut dicit, committitur Morimendensi abbati, ut per se vel per alium efficaciter infra proximum sequens Capitulum componi et pacificari intentat, in plenaria Ordinis potestate, partes ad ea quae pacis sunt auctoritate Capituli generalis compellendo, alioquin sequenti Capitulo generali partes compareant cum actis et aliis ad discussionem causae necessariis, quod iustum fuerit recepturae, et quid inde, etc.  21  Querela abbatis de Kirieleison contra abbatem de Tinterna committitur de Dora et de Stanleia abbatibus in plenaria Ordinis potestate, et quid inde, etc.  22  Querela abbatis de Berola contra abbatem de Florano committitur illis tribus abbatibus quibus commissa est querela delata contra ipsum a Capitulo generali in plenaria Ordinis potestate, et quid inde, etc.  23  Querela monialium de Valle Sanctae Catharinae contra abbatissam et conventum Sanctae Mariae in Regadas, Everbacensi et de Othebrat abbatibus committitur, et quid inde, etc.  24  Querela abbatis Albrune qui, de patre suo Ebracen[si] abbate deposuit querimoniam in Capitulo generali quod idem pater suus in visitatione sua nimis iniuriose processit, nec dicit contra ipsum, praecipiendo monachis et conversis de Halbrune quod ipsi sive eiecti ab abbate suo sive alias gravati fuissent ab eodem, liberam et securam haberent facultatem veniendi ad ipsum, committitur de Caesarea et de Salem abbatibus auctoritate Capituli generalis in plenaria Ordinis potestate ut, vocato patre abbate, ad locum personaliter accedentes inquirant diligentius veritatem et corrigant tam in capite quam in membris quaecumque secundum Deum et honorem Ordinis correctione viderint indigere, et quid, etc.  25  Querela abbatis de Chomor contra abbatem de Iugo Dei, de Mellifonte, de Sancta Maria iuxta Dublinium abbatibus committitur in plenaria Ordinis potestate, et quid inde, etc.  26  Cum querela abbatum de Rilquescede et de Revesbi olim commissae fuit de Fontanis, de Bordeleia et de Rievalle abbatibus pace, etc., et negotium illud non absque dispendio nimis fuerit protelatum, districte praecipitur auctoritate Capituli generalis ut dicti abbates quibus alias commissio facta fuit, consideratis utriusque partis, iuribus, rationibus depositionibus testium, et… in negotio procedant viriliter et festine et per compositionem aliquam vel per aliam viam pacis seu definitivae sententiae calculo ipsam diffiniant et decidant, et quid inde, etc.  27  Cum querela gravis super multiplicibus excessibus tam abbatis de Berola et monachorum ac conversorum eiusdem domus quam patris dictae domus, videlicet de Scala Dei, ad aures pervenerit Capituli generalis, de Fontefrigido, de Borbona et de Populeto abbatibus ipsius Capituli auctoritate praecipitur ut ad dictam domum de Berola personaliter accedentes, vocato patre abbate et aliis qui vocandi fuerint, inquirant diligentius veritatem et corrigant tam in abbatibus quam monachis et conversis quaecumque secundum Deum et formam Ordinis viderint expedire in plenaria Ordinis potestate, et quid inde, etc.  28  Abbatia monachorum de Pernallio quae fuit translata ad locum alium in praeiudicium, ut dicitur, archiepiscopi Januensis, ad locum de quo translata fuerat revocetur infra proximum Capitulum generale, nisi interim cum dicto archiepiscopo componatur, committitur autem de Morimundo et de Longa aqua abbatibus ut ad locum personaliter accedentes fratrem Iacobum monachum et alios monachos apostatas et conversos complices suos corrigant et puniant prout expedire viderint in plenaria Ordinis potestate, et abbatem et conventum ad locum priorem redire compellant, et quid inde, etc.  29  Querela abbatis Vallis Dei contra abbatissas de Ruyremunde et de Hoth, de Valle Sancti Lamberti, de Grandiprato et de Veterimonte abbatibus committitur in plenaria Ordinis potestate, et quid inde, etc.  30  Querela abbatis Casae novae contra abbatem Ripaltae, Casemarii et Fossae novae abbatibus committitur in plenaria Ordinis potestate, et quid inde, etc.  31  Cum inter abbatem Mansiade ex una parte et abbatem Salvaniae ex altera coram abbatibus de Bonacumba, de Bona valle rutinensi et de Candelio, datis iudicibus a Capitulo generali super filiatione monialium de Nonenca causa fuisset diutius agitata, iidemque iudices dictam filiationem abbati Salvanensi per sententiam diffinitivam adiudicassent, dicto abbate Mansiade super iniqua sententia conquerende, praecipit Capitulum generale ut anno sequenti cum actis omnibus, instrumentis, rationibus et sententia, utraqua pars sufficienter instructa ad Capitulum veniret generale, quibus diligenter inspectis et causae meritis plenius intellectis dictam sententiam in suo robore permanere iudicat Capitulum generale, dicto abbati Mansiade super hoc perpetuum silentium imponendo.  32  Abbas de Armentaria qui nihil renuntiavit Capitulo generali de querela abbatum de Orseria et de Melone, de Superaddo, de Meyra et de Monte fero abbatibus commissa, poenitentiam peragat in Usibus constitutam et nihilominus hoc ibidem anno sequenti Capitulo denuntiet.  33  De abbate Chori Benedicti qui anno praeterito venire debuit ad Capitulum generale et non venit, de quo diffinitum fuit ut propter hoc poenitentiam ageret in Usibus assignatam, patri abbati committitur in plenaria Ordinis potestate, qui causas suae remansionis diligenter inquirat, corrigat prout melius viderit corrigendum, et quid inde, etc. Ipse tamen abbas sequenti Capitulo se praesentet.  34  Abbas de Petra qui hoc anno venire debuit ad Capitulum generale et non venit nec legitime fuit excusatus, anno sequenti venire non omittat, pro tali remansione ad arbitrium Capituli generalis puniendus. Abbas Fontis frigidi hoc et denuntiet.  35  Conceditur abbatibus Hiberniae quod ipsi possint commemorationem beati Malachiae in suis facere abbatiis quas ipse sanctus fundavit, ad Vesperas et ad Laudes, et hoc ipsum tribus aliis abbatibus de partibus illis, si voluerint, concedit Capitulum generale.  36  Abbati Fossae novae concedit Capitulum generale quod cum ipse habeat quamdam grangiam per XXIV, ut dixit, dietas ab abbatia sua remotam ac multum a qualibet alia Ordinis nostri abbatia distantem, liceat ei infirmitorium ibidem habere, in quo soli monachi et conversi commorantes vescantur carnibus, cum necessitas exegerit secundum regulam et Ordinis nostri instituta.  37  Concedit Capitulum generale domino episcopo Covenarum Ordinis nostri ut unum monachum de Ordine pro se mittere possit ad Curiam, dummodo eidem monacho nihil penitus iniungatur quod non deceat Ordinis honestatem.  38  Abbates Hispaniae qui hoc anno non venerunt ad Capitulum generale excusati per litteras domini regis Castellae quibus ad praesens parcitur ob reverentiam dicti regis, sequenti anno veniant seipsos excusaturi in Capitulo generali. Abbates de Sacramenis et de Buxeto hoc eis denuntient.  39  De abbate Landesii qui, contra formam Ordinis nimis de facili et sine maturo Ordinis consilio [cessionem recepit] coabbatis sui de Bardella cui tamen ad praesens parcitur, praecepit Capitulum generale ut quadraginta diebus sit extra stallum abbatis, et tribus diebus in levi culpa, uno eorum in pane et aqua.  40  Statuit et ordinat Capitulum generale ut illa unio de duabus abbatiis videlicet Casae novae et de Tremum per dominum Innocentium Papam IV quondam facta in suo robore perseveret, ita quod duarum domorum bona sint communia et sub unius abbatis regimine domus utraque gubernetur, et quod in ipso monasterio Tremitato conventus habeatur iugiter et ibidem semper vigeat observantia regularis, cuius tamen abbas debeat appellari solius abbatiae vel duarum, venerabilis patris I[oannis] tituli Sancti Laurentii in Lucina presbyteri cardinalis prudentiae committendum ducit Capitulum generale.  41  Abbates Angliae a quibus ab archidiaconis obedientia canonica exigitur occasione parochialium ecclesiarum, quas tenent in usus proprios, caveant omnino ne illis talem obedientiam exhibeant contra Ordinis libertatem, sed in propriis ipsorum expensis, quibus super praemissis inquietantur, prout viderint expedire ius suum prosequantur, et scribatur pro ipsis domino Papae et domino I[oanni] cardinali.  42  Petitio abbatis Casemarii qui petit ut liceat ei facere commemorationem beatorum martyrum Ioannis et Pauli solemniter in conventu in domo propria, in Laudibus et Vesperis, exauditur.  43  Petitio abbatis Roseriarum qui petit ut scribatur domino episcopo Torcellae pro abbatia monialium Sancti Iacobi de Palude quod super iure episcopali multipliciter inquietat, cum iam sint incorporata Ordini, exauditur.  44  Abbatis Lucis crescentis petitio qui petit ut ii qui, in cimeterio capellae suae de Gonce ecclesiasticam sepulturam elegerunt, bonorum omnium quae fient et fiunt in Ordine plenaria participatio concedatur, exauditur ; et inde habeat litteras Capituli generalis.  45  Petitio abbatis Bonifontis de commemoratione beati Bertrandi in domo sua et in duabus abbatiis filiabus suis facienda, exauditur.  46  Petitio abbatis Fossae novae qui petit pro filio suo abbate de Sannona ut in domo propria fiat commemoratio de Sancto Spiritu in missa conventuali, in Laudibus et Vesperis, exauditur.  47  Petitio abbatis de Luca de festo beati Georgii in domo propria cum duodecim lectionibus faciendo, exauditur.  48  Petitio domini episcopi Cracoviensis exauditur in hunc modum ut festum beati Stanislai pontificis et martyris, cuius vitae meritis gloriosae Ecclesia sancta miraculis multiplicibus honoratur, cum duodecim lectionibus et duabus missis fiat per totam Poloniam in domibus Ordinis nostri, et de eo fiat per omnia sicut de beato Thoma Cantuariensi fieri consuevit, hoc excepto quod collectae dicantur de eo quas dominus Papa dandas instituit et mandavit.  49  Petitio reverendi patris domini Coloniensis archiepiscopi de festo XI millium virginum cum duodecim lectionibus facienda, exauditur in hunc modum, quod festum earumdem sanctarum virginum in omnibus abbatiis Ordinis nostri fiat per ipsius domini episcopi provinciam constitutis ; abbates autem Sancti Petri et de Loco Sanctae Mariae provideant de lectionibus, cantu et aliis ad festum pertinentibus memoratum ; idem conceditur abbati Atrebacensi.  50  Pro speciali devotione quam dominus Cassellensis archiepiscopus habet ad nostrum Ordinem, concedit ei Capitulum generale ut duos honestos et probatos monachos secum possit assumere de quacumque nostri Ordinis abbatia voluerit in Hibernia, dum ipsi honestis officiis occupentur. 